Morten Bødskov (S), 2013-02-08:
Tak for det, formand, og tak til ordførerne for en, kan man vel godt sige, overvejende positiv modtagelse af lovforslaget.
Jeg synes, det er godt, at den positive modtagelse var så stor, som den var.
Der er jo ingen tvivl om, at det her er et vigtigt emne, som jo også været genstand for omfattende diskussioner i Folketinget.
Brede politiske aftaler er lavet i forskellige sammenhænge i øvrigt omkring indsatsen mod menneskehandel.
Der er lavet handleplaner.
Der er fortsatte handleplaner.
En hel række initiativer er sat i gang.
Her er der lavet en aftale i forbindelse med finansloven sammen med Enhedslisten om på en hel række områder at styrke hjælpen til ofre for menneskehandel og i øvrigt om at fastholde fokus på også at bekæmpe bagmændene for menneskehandel.
Det får jo så konsekvenser for vores udlændingelov, som jeg selvfølgelig så også lægger op til at lovforslaget handler om.
Der er redegjort nøje for, hvad lovforslaget handler om.
Jeg vil bare i forhold til de par spørgsmål, der var, forsøge at svare Enhedslisten vedrørende henvisningen til høringssvaret fra Institut for Menneskerettigheder: Når man mener, at spørgsmålet om, at Europarådets konvention skulle beskrives i lovforslaget, vil jeg sige, at det faktisk sker.
Hvis man ser på side 7 i lovforslaget, vil man se, at artikel 14 er beskrevet i lovforslaget.
Med hensyn til Institut for Menneskerettigheders anbefaling, som man må betragte det som, af, at et ophold til et offer for menneskehandel ligeledes skal ske, hvis myndighederne finder det nødvendigt ud fra almindelige personlige forhold, vil jeg sige, at sådan er det jo også i dag.
Det, vi laver nu, stiller sig ikke i vejen for at søge om mulighed for opholdsgrundlag på andre vilkår.
Det ændrer det jo ikke på, og derfor fremgår det også af den kommenterede høringsoversigt nederst på side 11, som man kan se.
Så det synes jeg vi har taget højde for både i lovforslaget og i bemærkningerne.
Så er der rejst spørgsmål om, hvad jeg nu mente, da jeg sagde, at på den ene side skulle vi give dem, som var ofre for menneskehandel, en hjælpende hånd og i øvrigt sætte ind over for menneskehandel på den anden side, men det skulle være sådan, at der ikke skulle åbnes op for misbrug af ordningen – altså, at man skulle kunne komme herop, være her i en kort periode og sige, at man var offer for vold, og så håbe på, at man på det grundlag kunne få en opholdstilladelse.
Det handler om, at vi skal sikre, at ordningen ikke skal kunne misbruges.
Derfor vil der stadig væk være et krav om vellykket integration – altså, at man udviser både en vilje og en evne til at lade sig integrere i det danske samfund.
Det er i relation til det, som i særlig grad hr. Simon Emil Ammitzbøll understregede.
Det vil indgå med betydelig vægt, når man ser på de her konkrete afgørelser, at de har udvist vilje og evne til at lade sig integrere, altså eksempelvis med et arbejde, en uddannelse.
De kriterier ændres der ikke på.
Det, der ændres på, er 2-årsreglen, som nu bliver fjernet.
Man lægger i højere grad op til en konkret vurdering.
Men kravet om at have udvist vilje og evne til integration vil stadig stå.
Så er det klart, at der kan være helt særlige tilfælde, hvor den pågældende har været forhindret i at udvise vilje og evne til integration, og der vil de forhold, som vedkommende eventuelt er blevet holdt tilbage under, selvfølgelig indgå i den konkrete vurdering af den konkrete sag; det er klart.
Det skulle være mine ord.
Tak for en positiv opbakning til lovforslaget, og vi stiller os selvfølgelig til rådighed for besvarelse af spørgsmål i Retsudvalget, hvis der er det.